Når du som udlejer vælger at investere i ældre udlejningsejendomme, bør du foretage en grundig gennemgang af de lejeretlige forhold.   Eventuel manglende dokumentation for gennemgribende renovering af et eller flere lejemål udlejet efter det lejedes værdi, bør indgå i forhandlingerne med sælger, idet der løbes en risiko ved investering i ejendomme, hvor dokumentationen ikke er i orden. Foretager du som udlejer gennemgribende modernisering af dine lejemål, bør du altid gemme fakturaer og anden dokumentation for det udførte arbejde. Herved stiller du dig selv stærkere, hvis en lejer skulle indbringe en sag om lejens størrelse for huslejenævnet. Endvidere kan du over for en senere køber af ejendommen garantere og dokumentere, at lejemålene er lovligt udlejet efter det lejedes værdi.   Regnskab og bilag skal som bekendt, gemmes i 5 år. Det er en sædvanlig praksis i mange virksomheder og dermed også mange udlejere, at materiale der er ældre end 5 år bortskaffes. De mest åbenlyse undtagelser er lejekontrakter, ansættelsesbeviser og lignende. I et vist omfang gemmes korrespondancer.